
Hrvatski zavod za javno zdravstvo 
Zagreb, 27. svibnja 2020. 


Upute za provedbu državne mature tijekom epidemije koronavirusa (COVID-19) 
ljetni rok — lipanj 2020. godine 


Upute su izrađene u suradnji s Nacionalnim centrom za vanjsko vrednovanje obrazovanja 
i Ministarstvom znanosti i obrazovanja 


Uvod 





S epidemiološkog stajališta ispite državne mature preporučljivo je organizirati na način da se pisanje A i B 
razine ispita odvoji u zasebne dane kako bi se smanjio broj pristupnika (učenika ili kandidata) koji u istom 
terminu (danu) dolaze u ustanove. Na taj će se način rasteretiti javni prijevoz, omogućiti održavanje veće 
distance (2 m razmaka) te organizacija polaganja ispita u izdvojenom prostoru za veći broj pristupnika 
(vidjeti dalje u tekstu). 


Predlaže se da se veći ispiti organiziraju tako da se u jednom danu održava jedan ispit (ili dio ispita, test ili 
esej, ako se radi o ispitu hrvatskog jezika) kako bi se mogla provesti primjerena higijena prostorija i 
provjetravanje te osigurati dovoljno vremena za ulazak i izlazak pristupnika iz ustanove uz održavanje 
razmaka od 2 metra. 


Pristup državnoj maturi u trenutnoj epidemiološkoj situaciji. Tijekom epidemije novog koronavirusa, na 
ispite državne mature ne dolaze pristupnici koji pokazuje znakove akutne respiratorne bolesti (povišena 
tjelesna temperatura, kašalj, poteškoće u disanju, poremećaj osjeta njuha i okusa i sl.). Na ispite nije 
dopušten dolazak pristupnicima kojima je utvrđena zaraza COVID-19. Pristupnici koji ne dođu na ispit 
državne mature u ljetnom roku iz bilo kojeg od ta dva razloga, ili drugih zdravstvenih razloga, ako će im 
zdravstveno stanje dopustiti polagat će ispite državne mature u drugom, jesenskom terminu prema 
uputama Ministarstva znanosti i obrazovanja. 


O navedenom kao i o ovim Uputama u cjelini potrebno je pristupnike obavijestiti na primjeren način (npr. 
na mrežnim stranicama nadležnih institucija, putem komunikacije elektroničkom poštom ili slično) dok 
posebna izjava pristupnika vezana uz ove Upute nije potreba. 


Mjere opreza prije ispita. Svim pristupnicima, djelatnicima uključenim u provedbu ispita državne mature i 
pomoćnicima na ispitu državne mature, u razdoblju prije prvog ispita te do posljednjeg ispita preporučuje 
se, koliko je moguće s obzirom na druge životne obaveze i okolnosti, da se pridržavaju pravila koja smanjuju 
mogućnost zaraze (dosljedno pridržavanje fizičke udaljenosti i pojačana osobna higijena). 


Djelatnici i pomoćnici na ispitu državne mature ne ulaze u vanjske prostore (dvorište, vrt, igralište) i 
unutarnje prostore ustanove u kojoj se provodi ispit državne mature prije ispita i tijekom ispita ako imaju 

povišenu tjelesnu temperaturu, respiratorne simptome poput kašlja i kratkog daha, ako su u samoizolaciji ili 
ako je kod njih utvrđena zaraza s COVID-19. 


Djelatnike s kroničnim bolestima koji možebitno imaju veći rizik za razvoj težih oblika bolesti COVID-19 
(osobe s respiratornim, kardiovaskularnim, malignim bolestima, dijabetesom, imunodeficijencijama) 
potrebno je, ako je moguće, rasporediti na takve aktivnosti koje ne zahtijevaju učestali kontakt s većim 
brojem osobama ili se takvim djelatnicima preporučuje da nose maske. 


Kandidat koji u razdoblju u kojem polaže ispite državne mature razvije respiratorne simptome ili povišenu 
tjelesnu temperaturu dužan je o tome telefonom obavijestiti liječnika obiteljske medicine. Učenik o 
navedenom obavještava liječnika obiteljske medicine i školskog liječnika (obavještavanje epidemiološke 
službe slijedi prema indikaciji). 


U slučaju da se nakon pisanja ispita državne mature utvrdi da je kod nekog sudionika utvrđena zaraza sa 
SARS-CoV2, postupa se sukladno uputama epidemiološke službe. 


Ako u vrijeme ispita državne mature bude pristupnika kojima je izrečena mjera samoizolacije, uvjeti 
pristupanja ispitima državne mature utvrdit će se kroz posebne epidemiološke preporuke sukladno 
aktualnoj epidemiološkoj situaciji. 


Ispitni prostor i dolazak pristupnika. Mjesto održavanja državne mature i pripadajuće prostorije, 
uključujući i sanitarne prostorije, potrebno je prije prvog ispita te na kraju svakog radnog dana temeljito 
oprati i dezinficirati u okviru rutinskog uobičajenog čišćenja. Neposredno prije dolaska kandidata 
preporučuje se provjetravanje prostorija (ulazak i cirkulacija svježeg zraka u trajanju od najmanje pola sata). 
U svim sanitarnim čvorovima treba osigurati sapun i jednokratne ručnike (papirnate ubruse) za ruke, te koš 
za otpad ako je moguće s poklopcem koji se mora isprazniti čim se napuni. 


Dolazak učenika na državnu maturu treba organizirati na način da se učenici ne grupiraju pri dolasku (izvan i 
unutar ustanove poželjan je fizički razmak od 2 metra). Kandidate treba prije dolaska upozoriti da ponesu 
pribor koji im je potreban za ispit (ako je tako propisano ispitnim katalogom) te da si prije dolaska izmjere 
tjelesnu temperaturu. 


Na ulazu u ustanovu treba smjestiti dozator s dezinficijensom kako bi svaki pristupnik mogao dezinficirati 
ruke. Pristupnik zatim nastavlja ravno prema ispitnoj prostoriji u kojoj piše ispit. 


Kretanje pristupnika. Kretanje pristupnika u ustanovi nastojat će se organizirati na način da pristupnici, ako 
to nije nužno, sami ne otvaraju ni ne zatvaraju vrata. 


Održavanje ispita. Pisani ispit provodi se u dovoljno velikoj prostoriji iza zatvorenih vrata i, ako je moguće s 
obzirom na buku i vremenske prilike, s otvorenim prozorima (izuzetak je slušni dio ispita stranih jezika, kada 
je potrebno zatvoriti prozore kako bi se smanjio rizik buke). Pristupnike na stolu dočekuje vrećica s ispitnim 
materijalom, kako bi se smanjila interakcija ljudi u istoj prostoriji. Pristupnici ulaze jedan po jedan i sjedaju 
na svoje ispitno mjesto prema rasporedu koji se nalazi na ulazu u prostoriju. Razmak među pristupnicima, 
dežurnim nastavnicima i voditeljima u ispitnoj prostoriji treba biti 2 metra. 


Dopušteni predmeti. Pristupnici tijekom pisanja ispita na radnome stolu smiju imati samo osobnu 
iskaznicu, pribor za pisanje propisan ispitnim katalogom za svaki predmet, vlastitu kemijsku olovku, bočicu s 
vodom i ispitne materijale. Sve ostale stvari (mobilne uređaje...) pristupnik stavlja u svoju torbu koju odlaže 
na za to predviđeno mjesto u ili izvan ispitne prostorije. Ako zbog zdravstvenog stanja pristupnik treba 
tijekom pisanja ispita konzumirati hranu ili slatkiše, odlaže ih na stol voditelja ispitne prostorije i po potrebi 
konzumira izvan ispitne prostorije. 


Ustanova priprema određeni broj kemijskih olovaka za pristupnike koji su zaboravili ponijeti kemijsku 
olovku na ispit. Tu kemijsku olovku pristupnik nakon ispita odnosi sa sobom. 

Izlazak pristupnika. Po završetku pisanja ispita pristupnik odlaže ispitni materijal na rub stola i dizanjem 
ruke obavještava dežurnog nastavnika da je završio. Sve što je donio pristupnik odnosi sa sobom kada 
napušta ispitnu prostoriju (kemijsku olovku, osobnu iskaznicu, pribor za pisanje, bočicu s vodom, lijekove i 
ostatke hrane/slatkiša). Preporučuje se da se izlazak pristupnika iz ispitne prostorije i ustanove organizira 
tako da izlaze jedan po jedan, i to prvi izlazi pristupnik najbliži vratima. Međutim, ako netko ranije završi ili 
odustane od pisanja ispita, treba mu omogućiti izlazak iz prostorije. Pri izlasku iz ustanove pristupnici 
dezinficiraju ruke koristeći dozatore s dezinficijensima na izlazu iz ustanove. Pristupnike treba podsjetiti da i 
nakon završetka ispita drže razmak, da se ne zadržavaju u grupama i ne ostvaruju bliske međusobne 
kontakte. 


Čišćenje prostorija nakon ispita. Po završetku ispita prostorije treba očistiti (pod se pere uobičajenim 
deterdžentom za pranje, a površine koje su se dodirivale (kvake, stolovi i slično) treba prebrisati 
dezinficijensom. Prostorije se dobro provjetravaju (prozori se drže širom otvorenima najmanje pola sata). 


Nošenje maski. Ako se provedba ispita može organizirati na opisani način, nošenje maski ili drugih pokrivala 
za usta i nos kod pristupnika i svih koji sudjeluju u provedbi ispita državne mature nije nužno ali se 
preporučuje. Osobe koje provjeravaju osobne iskaznice te osobe koje provode druge aktivnosti kod kojih se 
ne može držati distanca u odnosu na veći broj osoba te od kojih se uzimaju u ruke predmeti od većeg broja 
osoba, trebaju nositi masku i rukavice. Nakon završetka postupka rukavice se skidaju i bacaju u koš za otpad 
s poklopcem. Zatim treba temeljito oprati ruke tekućom vodom i sapunom u trajanju od 20 sekundi. 
Nošenje maski je obavezno u specifičnim situacijama koje su navedene u nastavku ovih uputa. Provjera 
identiteta pristupnika koji nosi masku provodi se na način da pristupnik nakratko spusti masku s lica na 
udaljenosti od 2 m od osobe zadužena za provjeru osobnih iskaznica te potom vraća masku na lice. Maska 
se nosi na način da cijelo vrijeme prekriva nos i usta. 


Uputa za korištenje dezinficijensa za ruke 





Ruke je potrebno dezinficirati pri ulasku u ustanovu i izlasku iz nje na sljedeći način: 


e sredstvo za dezinfekciju treba nanijeti na suhe i čiste dlanove u količini od 1 do 2 ml (obično jedan 
potisak, ili prema uputama proizvođača), 


* — dlanovei područje između prstiju treba protrljati dok se ne osuše, a sredstvo nije potrebno ispirati, 


* treba paziti na pravilnu i redovitu upotrebu dezinficijensa za ruke i osigurati dostatnu količinu 
dezinficijensa odnosno javiti zaduženoj osobi kada je sredstvo u dozatoru pri kraju, kako bi se 
osiguralo novo. 


Prilagodba ispitne tehnologije na ispitima državne mature 





Pravo na produljeno vrijeme ispita. Pristupnicima kojima je Odlukom o prilagodbi odobreno produljeno 
vrijeme pisanja ispita u rasporedu sjedenja treba osigurati najudaljenije mjesto u prostoriji kako bi po 
završetku redovnog vremena trajanja ispita mogli nastaviti pisati ispit u prostoriji. 


Polaganje ispita u izdvojenom prostoru. Kod polaganja ispita u izdvojenom prostoru, dežurni nastavnici 
održavaju razmak od pristupnika od najmanje 2 metra, dok u prostoriju ulaze samo osobe koje su nužne za 
provedbu ispita. 


Pravo na stručnu podršku osobnog pomagača. Ako je pristupniku Odlukom o prilagodbi odobrena stručna 
podrška pomoćnika na ispitu državne mature (dalje u tekstu osobni pomoćnik), ispit se provodi u 
izdvojenom prostoru i osobni pomoćnik nosi medicinsku (kiruršku) masku. Preporučuje se da osobni 
pomoćnik od pristupnika drži koliko je moguće veći razmak. Međutim, zbog potrebe neposrednog rada i 

pružanja stručne podrške to se vjerojatno neće moći ostvariti, bilo da se ispit provodi u izdvojenom 
prostoru ustanove, u kući pristupnika ili u bolnici. Pristupnik kojemu je neophodna podrška roditelja ili 
osobnog asistenta izvan prostorije u kojoj polaže ispit (kod odlaska na toalet i sl.) ima pravo na takvu pomoć 
na način da roditelj/fosobni asistent poštuje sve navedene obaveze za osobe uključene u provedbu ispita 
državne mature (držanje razmaka, pojačana higijena i sl.). 


Pristupnici s teškoćama. Pristupnici s teškoćama ili težim zdravstvenim smetnjama koji koriste neku drugu 
vrstu opreme ili pomagala imaju je pravo donijeti i odnijeti sa sobom, ako nije drugačije dogovoreno. 


Polaganje ispita kod kuće. Kod polaganja ispita državne mature kod kuće, dežurni nastavnici koji dolaze u 
kuću pristupnika nose kirurške maske te dezinficijense za ruke (prije ulaska u kuću i nakon izlaska iz nje 
dežurni nastavnici dezinficiraju ruke). Rukavice nisu neophodne ali se mogu koristi na način da se stavljaju 
na ruke kod ulaska u kućanstvo te skidaju nakon izlaska iz njega, odlažu u PVC-vrećicu koju nastavnici 
odnose sa sobom te odlažu u koš za otpad s poklopcem. Kada je to moguće, u kućanstvu nastavnici 
održavaju razmak od najmanje 2 m u odnosu na druge ukućane i u donosu na pristupnika. Ako je riječ o 
pristupniku s narušenim imunitetom organizma, dežurni nastavnici kod ulaska u dom stavljaju jednokratne 
nazuvke na cipele, dežurni nastavnici nose kirurške maske kao i pristupnik ako pristupnikovo zdravstveno 
stanje to omogućuje. Pritom se postupa sukladno možebitnim specifičnim preporukama liječnika 
specijalista koji skrbi za osnovnu bolest pristupnika. Polaganje ispita državne mature u bolnici provodi se 
sukladno protokolima bolnice. 


Posebni uvjeti za učenike s kroničnim bolestima 





Za učenike s kroničnim bolestima koje možebitno predstavljaju veći rizik za zarazu i razvoj težih oblika 
bolesti COVID-19 (učenici s respiratornim, kardiovaskularnim, malignim bolestima, dijabetesom, imuno- 
deficijencijama, učenici s većim tjelesnih/motoričkim oštećenjima) potrebno je omogućiti sljedeće: 


* ako zdravstveno stanje učenika dozvoljava nošenje maske, preporučuje se osigurati medicinsku 
(kiruršku) masku za navedenog učenik te fizički razmak od drugih učenika od najmanje 2 m i ako je 
moguće nešto manji broj osoba u istom prostoru, 

* ako zdravstveno stanje učenika ne dozvoljava nošenje maske, preporuča se polaganje ispita u 
izdvojenom prostoru; pritom svi djelatnici koji moraju biti prisutni u istoj prostoriji koriste 
medicinsku masku. 


Učenike čije zdravstveno stanje zahtijeva češće odlaske u toalet odnosno napuštanje prostorije u kojoj pišu 
ispit (dijabetes, bolesti urinarnog trakta, upalne bolesti crijeva itd.) treba smjestiti što bliže izlaznim vratima 
prostorije čak i kada im je omogućeno produljeno trajanje ispita (uključujući primjenu članka 23. Pravilnika 
o polaganju državne mature , Narodne novine“, broj 01/13, 41/19 i 127/19). 


Nošenje maski za lice. Preporučuje se da ovi učenici preuzmu masku na ulazu u ustanovu, stave masku 
odmah prije ulaska u ustanovu, te je odnesu sa sobom nakon završetka ispita. Pristupnici i djelatnici dužni 
su prije ispita proučiti upute o pravilnom korištenju maske na poveznici: 


https://www.hzjz.hr/wp-content/uploads/2020/03/Maske-za-lice-1.pdf 


Učenik je o navedenom zdravstvenom stanju dužan telefonom ili elektroničkim putem obavijestiti ispitnog 
koordinatora škole. Ispitni koordinator škole o zahtjevu svakog učenika obavještava telefonom i/ili 
e-korespondencijom nadležnog školskog liječnika. Na temelju mišljenja školskog liječnika (uvidom u 
medicinsku dokumentaciju), ispitni koordinator priprema popis učenika kojima je potrebna maska i 
izdvojeni prostor i/ili koje treba smjestiti bliže vratima radi mogućeg češćeg odlaska na toalet i izlaska iz 
prostorije u kojoj se piše ispit. 


NAPOMENA: Navedene preporuke zahtijevaju određeno vrijeme pripreme uzimajući u obzir veliki broj 
sudionika ispita državne mature. No u cilju optimalizacije provedbe ovog zahtjevnog događanja, kod 

nastavka pozitivnog epidemiološkog trenda moguće je predvidjeti daljnje popuštanje predloženih mjera 
zaštite, neposredno prije početak ispita ili tijekom razdoblja polaganja ispita. 


Završne preporuke 





Ako nije moguće organizirati posao zbog većeg broja zaposlenika koji su u samoizolaciji, stožeri civilne 
zaštite (državni i lokalni) u koordinaciji s osnivačima mogu preraspodijeliti zaposlenike iz drugih odgojno- 
obrazovnih ustanova, a kako bi se osigurala kontinuirana provedba ispita državne mature. 


Osigurana je kontinuirana nužna suradnja s osnivačem. 


Za svaki zadatak ravnatelj zadužuje jednu odgovornu osobu, a dnevnu evidenciju o gore navedenom vodi 
ispitni koordinator. 


Ove upute ne isključuju provođenje drugih preporuka sukladno aktualnoj i promijenjenoj epidemiološkoj 


situaciji. 


vev z 


Upute za čišćenje i dezinfekciju 





Bez oboljelih od COVID-19: 
* https://bit.ly/2VLkkt3 

Osobe pod sumnjom ili oboljele od COVID-19: 
* https://bit.ly/3d1WmiS 


5/5 


